钦定古今图书集成/理学汇编/经籍典/第077卷 > 易璇玑中 > 《明位篇》第一
## 钦定古今图书集成/理学汇编/经籍典/第077卷 > 易璇玑中 > 《明位篇》第一

六爻设位，五擅其功，巍巍帝极，赫赫天中，是以临有
截而御无穷者也。以阳遇之，则为刚健之君，五阴虽
众，不得不从其令矣。以柔遇之，则为文明之主，五刚
虽强，不得不受其制矣。是故水在地上谓之《比》，火在
天上谓之“大有。”“比”也者，以五阴而比一阳也。“大有”也
者，以一柔而有五刚也。居《比》之时，懦无立者争为之
归，莫敢拒命。初以比之而免咎，二以自内而不失，四
以从上而获吉，三不得所比则伤，上后至则凶。而九
五之辞曰：“王用三驱，失前禽，邑人不诫，吉。”则威令之
行可知也。《大有》之时，强有力者皆为之用，无所事威；
二以大车而载，三以近天子而亨，四以“匪彭”而免咎，
初九“无交”则见害，上九思顺则获天之祐。而六五之
辞曰：“厥孚交如威如，吉”，则文德之修可知也。《比》之九
五以刚而克者也；《大有》之六五，以柔而克者也。刚亦
克，柔亦克，则以五位存焉故也。使一刚舍五而上则
必为群阴所剥；使一柔舍五而上则必为众阳所夬。
位之利器，其可失乎？历观六十四卦，唯《比》独言吉，唯
《大有》独言尊者，良有以也。《比》之《彖》曰：“比吉也。”“比，辅也，
下顺从也。”《大有》之《彖》曰：“柔得尊位，大中而上下应之。”
《彖》之美未有如是者也，圣人法之，以建万国，亲诸侯，
则《比》之德广矣。以遏恶扬善，顺天休命，则《大有》之德
盛矣。《杂卦》又曰：“比乐师忧”，《大有》众也。以一阳为主者
六卦，而于《比》言乐；以一阴为主者亦六卦，而于《大有》
言众。则比《大有》之所以乐且众者，必因五而得也。若
谓一阴一阳为主，则《夬》《剥》亦然，何祸福之相反也？若
谓一阴一阳而得中，则《师》《同人》亦然，何尊卑之相远
也？是知阴阳致一未为贵，致一而得中未为贵，致一
而得中而又得位，乃足为贵，则比《大有》是已。《系辞》曰：
“圣人之大宝曰位。”五也者，圣人之大宝，而不可有过
不及者也。以《干》至刚，不及则跃，过则亢；以《坤》至柔，不
及则括，过则战；而《比》《大有》特以一刚一柔得之，而为
刚健文明之主，威德昭然，畅于中外，“上下承风，吉无
不利。”然则五之为功，其可既乎，其可不念之乎。